‘Teesakkies’ toe eintlik renosterhoringArgieffoto Doeane-beamptes van die Suid-Afrikaanse Inkomstediens (SAID) het vandeesweek op 7 kg se renosterhoring by die OR Tambo Internasionale Lughawe in Johannesburg beslag gelê. Sandile Memela, woordvoerder van die SAID, het gesê die stukke renosterhoring is Woensdag in ŉ besending ontdek wat van Doha, Katar, af gekom het. Die besending is by die doeane as “teesakkies” verklaar. “Nadat die besending geskandeer is, het beamptes iets op die skerm gesien wat soos renosterhorings gelyk het. Die inhoud van die boks is deursoek en agt stukke renosterhoring, wat in foelie toegedraai is, is binne-in gekry. Die renosterhoring is tussen pakkies lekkergoed en sjokolade versteek,” het Memela gesê. Hy het gesê die besending was op pad na Hongkong. Volgens Memela is die goedere aan die SAPD en die Valke oorhandig wat die saak verder sal ondersoek.